
Определение №4/16.01.2019 по нак. д. №1170/2018 на ВКС, НК, II н.о.
 


 	
	О П Р Е Д Е Л Е Н И Е	
	 	
	№ 4	
	 	
	гр. София, 16.01.2019 г.	
	 	
	В И М Е Т О Н А Н А Р О Д А	
	 	
	Върховен касационен съд на Р. Б, Второ наказателно отделение,	
	 	
	в закрито заседание на четиринадесети януари две хиляди и деветнадесета година в състав:	
	 	
	 ПРЕДСЕДАТЕЛ: ГАЛИНА ТОНЕВА	
	 	
	 ЧЛЕНОВЕ: ТАТЯНА КЪНЧЕВА	
	 	
	 БИЛЯНА ЧОЧЕВА	
	 	
	изслуша докладваното от съдия ЧОЧЕВА ч. н.дело № 1170 по описа за 2018 г.	
	 	
	и за да се произнесе взе предвид следното:	
	 	
	 Производството пред Върховния касационен съд е по реда на чл. 44, ал. 1 от НПК за разрешаване на повдигнат от Районен съд–гр. Момчилград спор за местна подсъдност между същия и Районен съд–гр. Кърджали по повод разглеждане на производство от частен характер по тъжба на А. И. Б. срещу С. А. Ю..	
	 	
	 В писменото си становище прокурорът от ВКП изразява позиция, че компетентен да разгледа делото е Районен съд–гр. Кърджали. 	
	 	
	 Върховният касационен съд, след като провери материалите по делото, както и съобрази предпоставките по чл. 44 ал. 1 от НПК, намира, че производството следва да бъде разгледано от Районен съд – гр. Кърджали.	
	 	
	Първоначално образуваното НЧХД № 23/2017 г. на Районен съд–гр. Момчилград за извършено престъпление по чл. 148, ал. 2, вр. ал. 1, т. 3, вр. чл. 147, ал. 1 от НК е прекратено с протоколно определение от 28.02.2017 г. и е изпратено по компетентност на Районна прокуратура–гр. Момчилград за преценка евентуалното извършване на престъпление от общ характер. 	
	 	
	 След отказ на Районна прокуратура–гр. Момчилград от 03.10.2018 г. да образува ДП по жалба на С. Ю. за извършено срещу него престъпление по чл. 131, ал. 1, т. 2 от НК, пред Районен съд–гр. Кърджали е образувано НЧХД № 1239/2018 г. по тъжба на А. И. Б. срещу С. А. Ю. за престъпление по чл. 148, ал. 2, вр. ал. 1, т. 3, вр. чл. 147, ал. 1 от НК. С разпореждане № 323 от 15.11.2018 г., постановено по същото дело, Районен съд–гр. Кърджали е прекратил производството и го е изпратил по подсъдност на Районен съд–гр. Момчилград. Съдът е обосновал съображенията си за неподсъдност с обстоятелството, че подсъдимия Ю. е изготвил жалби до различни институции - МВР–София, ОДМВР–Кърджали, „Инспекторат” МВР–София, Районна прокуратура–гр. Момчилград, намираща се в съдебния район на Районен съд–гр. Момчилград.	
	 	
	С разпореждане № 12 от 26.11.2018 г., постановено по НЧХД № 261/2018 г., Районен съд–гр. Момчилград е прекратил образуваното пред него производство и е повдигнал сега разглеждания спор за подсъдност. Съдът се е позовал на разпоредбата на чл. 36, ал. 1 от НПК, като е посочил, че с оглед формулираното в тъжбата обвинение, делото е подсъдно на Районен съд–Кърджали, защото адресат на инкриминираните твърдения е ОД на МВР–Кърджали, където клеветата е станала достояние на трети лица. 	
	 	
	Направената от Районен съд–гр. Момчилград преценка за неподсъдност е правилна и законосъобразна. Обстоятелството, че подсъдимия Ю. е изготвил жалби в [населено място], общ. Момчилград, адресирани до различни институции, е правно ирелевантно за определяне местната подсъдност по делото. От значение за решаването на повдигнатия спор е единствено въпросът в кой град са били възприети клеветническите твърдения, с които е приписано престъпление по чл. 131, ал. 1, т. 2 от НК. Видно от приложените на л. 21 и л. 22 от НЧХД № 1239/2018 г. на Районен съд–гр. Кърджали регистрационна карта и отчетна карта, сигналът против служителя на МВР А. И. Б. е подаден от С. Ю. до ОДМВР–гр. Кърджали. Поради това, настоящият състав намира, че по делото са налице достатъчно данни за разпространението на клеветата в [населено място], което предопределя разглеждането му от Районен съд–гр. Кърджали на основание чл. 36, ал. 1 от НПК. 	
	 	
	Предвид гореизложеното и на основание чл. 44 ал. 1, вр. чл. 36, ал. 1 от НПК, Върховният касационен съд, второ наказателно отделение	
	 	
	ОПРЕДЕЛИ:	
	 	
	 ИЗПРАЩА прекратеното НЧХД № 261/2018 г. по описа на Районен съд–гр. Момчилград ведно с прекратеното НЧХД № 1239/2018 г. на Районен съд–гр. Кърджали за образуване и разглеждане от последния.	
	 	
	 Препис от настоящето определение да се изпрати на Районен съд–гр. Момчилград за сведение. 	
	 	
	 Определението не подлежи на обжалване.	
	 	
	 ПРЕДСЕДАТЕЛ: ЧЛЕНОВЕ: 1.	
	 	
	 2. 	

